Sporočilo za javnost

**MERCATOR S PROJEKTOM *RADI DELAMO DOBRO* URESNIČUJE IDEJE ZA IZBOLJŠANJE KAKOVOSTI ŽIVLJENJA V STOTIH KRAJIH PO SLOVENIJI**

Ljubljana, 1. april 2014 – **Mercator izvaja vseslovenski donacijski projekt *Radi delamo dobro*. V njem bodo donacijo v skupni vrednosti 100.000 EUR, ob pomoči svojih kupcev, razdelili med sto zmagovalnih lokalnih društev. Projekt bo potekal v mesecu aprilu v izbranih stotih lokalnih Mercatorjevih trgovinah po vsej Sloveniji. S to aktivnostjo želi Mercator kot najboljši sosed izboljšati kakovost življenja v manjših krajih po celi Sloveniji ter tako vračati dobro v okolje, v katerem deluje.**

V času od 1. aprila do 30. aprila 2014 bodo Mercatorjevi kupci v stotih izbranih Mercatorjevih trgovinah po vsej Sloveniji s svojimi glasovi odločili, katero izmed predlaganih lokalnih društev bo prejemnik Mercatorjeve donacije. V teh trgovinah bodo kupci do konca aprila ob vsakem nakupu prejeli poseben žeton, s katerim bodo lahko oddali svoj glas podpore enemu izmed treh predlaganih kandidatov za prejem donacije. Žetone bodo oddajali v posebne glasovalne skrinjice, ki bodo nameščene v teh izbranih Mercatorjevih prodajalnah. Ob zaključku glasovanja bo društvo, ki bo prejelo največ glasov kupcev, prejelo Mercatorjevo donacijo, sredstva pa bo namenilo za izvedbo konkretnega projekta, s katerim se potegujejo za donacijo. Nagrajeni pa bosta tudi ostali dve udeleženi društvi.

Igor Maroša, član uprave za operativno področje Mercator trgovina Slovenija in Hrvaška je ob začetku projekta izpostavil: *»V Mercatorju svoje bližine do okolja, v katerem delujemo, ne vidimo samo v fizični bližini naših trgovin, saj naše kupce do najbližje Mercatorjeve trgovine v povprečju loči le 500 korakov. Svojo bližino z okoljem vidimo tudi v povezanosti z ljudmi in sobivanju s kraji, kjer so naše trgovine. Svojo odgovornost do kupcev v Mercatorju vidimo tako v zagotavljanju najbolj kakovostne in konkurenčne ponudbe in storitve kot tudi v vračanju v okolje,v katerem delujemo. V Sloveniji delujejo številna društva in organizacije, ki združujejo posameznike iz lokalnega okolja in so zato posebnega pomena za kraj in okolico, v katerem delujejo. Kot najboljši sosed jim bomo prisluhnili. Ob pomoči naših kupcev bomo tako uresničili 100 zmagovalnih lokalnih idej in tako prispevali k izboljšanju kakovosti življenja v mnogih krajih po Sloveniji.«*

Projekt *Radi delamo dobro* je konec lanskega leta že potekal v štirih izbranih Mercatorjevih trgovinah. Aktivnost je bila med lokalnimi prebivalci deležna zelo dobrega sprejema, povezala je lokalno okolje ter kraju prinesla konkretno izboljšavo. Zato se je Mercator odločil, da v letošnjem letu ta projekt razširi na 100 izbranih lokalnih trgovin ter na področje celotne Slovenije.

Predstavitev Mercatorjevih trgovin in društev, ki so vključena v projekt *Radi delamo dobro,* je na spletni strani <http://radidelamodobro.mercator.si>

XXX